Τόμας Κεντζιόρα

Ο Τόμας Κάρολ Κεντζιόρα (πολωνικά: Tomasz Karol Kędziora) (γενν. 11 Ιουνίου 1994) είναι Πολωνός επαγγελματίας ποδοσφαιριστής, ο οποίος αγωνίζεται ως αμυντικός για τον ΠΑΟΚ. Είναι διεθνής με την Εθνική Πολωνίας.

 Σταδιοδρομία σε συλλόγους 

 Πρώιμη σταδιοδρομία 
Σε ηλικία τεσσάρων ετών, ο Κεντζιόρα εντάχθηκε στην ακαδημία νέων της ΟΚΠ Ζιελόνα Γκούρα. Είχε προπονητή εκείνη την εποχή τον πατέρα του, Μιρόσουαφ. Το 2000 ξεκίνησε επίσημα να προπονείται με παίκτες της ηλικίας του.

Τον Ιούλιο του 2010, έλαβε μέρος ως παίκτης της ΟΚΠ Ζιελόνα Γκούρα στο τελικό τουρνουά του Πολωνικού Πρωταθλήματος Παίδων. Η ομάδα κέρδισε το χάλκινο μετάλλιο, με προπονητή τον πατέρα του Τόμας Κεντζιόρα.

 Λεχ Πόζναν 
Πριν από την έναρξη της σεζόν 2010–11, ο Κεντζιόρα υπέγραψε στη πρωταθλήτρια Πολωνίας Λεχ Πόζναν. Αρχικά ήταν παίκτης της ομάδας νέων της Λεχ, όπου τη σεζόν 2010–11 έπαιξε 20 αγώνες και σημείωσε 2 γκολ. Το φθινόπωρο της σεζόν 2011–12, μετακινήθηκε στην πρώτη ομάδα, αλλά συνέχισε να παίζει μόνο στην ομάδα νέων, έχοντας 20 συμμετοχές και σημειώνοντας 7 γκολ (συμπεριλαμβανομένων 5 με πέναλτι).

Στις 20 Σεπτεμβρίου 2011, ο Κεντζιόρα συμπεριλήφθηκε στην ομάδα της Λεχ για τον αγώνα του Κυπέλλου Πολωνίας εναντίον της Χρόμπρι Γκουόγκουφ, αλλά δεν έπαιξε. Στις 21 Ιουνίου 2012, ο Κεντζιόρα υπέγραψε νέο τριετές συμβόλαιο με τον σύλλογο, με ισχύ μέχρι τις 30 Ιουνίου 2015.

Ο Κεντζιόρα έκανε το ντεμπούτο του για την πρώτη ομάδα στις 12 Ιουλίου 2012, στην ισοπαλία με 1–1 για τον πρώτο προκριματικό γύρο του Γιουρόπα Λιγκ εναντίον της ΦΚ Ζετισού από το Καζακστάν, μπαίνοντας στο 90ο λεπτό του αγώνα.

Στις 27 Οκτωβρίου 2012, ο έκανε το ντεμπούτο του στην Εκστρακλάσα, στην ήττα με 2–0 από την Γιαγκιελόνια Μπιαουίστοκ την 9η αγωνιστική, αντικαθιστώντας τον Χούμπετ Βοουονκιέβιτς στο 62ο λεπτό. Στις 20 Σεπτεμβρίου 2013, κατά τη διάρκεια αγώνα εναντίον της Πόγκον Στσέτσιν, υπέστη τραυματισμό στον μηριαίο μυ και επέστρεψε στις 13 Δεκεμβρίου για τον αγώνα της 21ης αγωνιστικής εναντίον της Ζαβίσα Μπίντγκοστς. Στις 5 Μαΐου 2014, σημείωσε το πρώτο του γκολ στην Εκστρακλάσα, στη νίκη με 2–1 εναντίον της Ζαβίσα Μπίντγκοστς.

Ο Κεντζιόρα υπέγραψε νέο, τριετές συμβόλαιο με τον σύλλογο του Πόζναν την 1η Νοεμβρίου 2015, με ισχύ από την 1 Ιουλίου 2015 έως τις 30 Ιουνίου 2018. Τη σεζόν 2014–15, κέρδισε τον τίτλο της Εκστρακλάσα με την ομάδα, παίζοντας σε 35 αγώνες, έχοντας 3 γκολ και 6 ασίστ.

 Ντιναμό Κιέβου 
Στις 11 Ιουλίου 2017, ο Κεντζιόρα υπέγραψε τετραετές συμβόλαιο με την ουκρανική ΦΚ Ντιναμό Κιέβου. Στην Ντιναμό Κιέβου, αποτελούσε έναν από τους βασικούς παίκτες της ομάδας και μέχρι το 2022 είχε αγωνιστεί συνολικά σε 198 παιχνίδια και πέτυχε 7 γκολ. 

 Λεχ Πόζναν (δανεισμός) 
Στις 7 Μαρτίου 2022, η FIFA ανακοίνωσε ότι, λόγω της εισβολής της Ρωσίας στην Ουκρανία, όλα τα συμβόλαια ξένων παικτών στην Ουκρανία αναστέλλονται έως τις 30 Ιουνίου 2022 και τους επιτρέπεται να υπογράψουν με συλλόγους εκτός Ουκρανίας έως τις 30 Ιουνίου 2022, και η μεταγραφική περίοδος θα ανοίγει ξανά για αυτούς τους παίκτες για να υπογράψουν και να εγγραφούν στο νέο σύλλογο μέχρι τις 7 Απριλίου 2022. Στις 17 Μαρτίου 2022, ο Κεντζιόρα επέστρεψε στη Λεχ Πόζναν μέχρι το τέλος της σεζόν υπό αυτήν την προϋπόθεση, με μορφή δανεισμού.

 ΠΑΟΚ 
Στις 29 Ιανουαρίου 2023, ο Κεντζιόρα εντάχθηκε με δανεισμό στον ΠΑΟΚ, μέχρι το τέλος της σεζόν. Στην ομάδα της Θεσσαλονίκης είχε αρκετό χρόνο συμμετοχής, γεγονός που οδήγησε στον εκ νέου δανεισμό του και για την περίοδο 2023-2024. Στην αρχή της σεζόν η θέση στην οποία έπαιρνε χρόνο συμμετοχής ήταν αυτή του δεξιού ακραίου μπακ. Ωστόσο, αργότερα καθιερώθηκε στην θέση του κεντρικού αμυντικού, μέχρι και το τέλος της χρονιάς. Για το 2023-2024, αγωνίστηκε συνολικά σε 47 αγώνες σε όλες τις διοργανώσεις και πέτυχε 3 γκολ, ενώ στέφθηκε και πρωταθλητής Ελλάδας με την ομάδα του ΠΑΟΚ.

Στις 10 Ιουλίου 2024, ο Κεντζιόρα έλυσε το συμβόλαιό του με την Ντιναμό Κιέβου με κοινή συναίνεση. Τρεις ημέρες αργότερα, μετακόμισε στον ΠΑΟΚ σε μόνιμη βάση, υπογράφοντας διετές συμβόλαιο με οψιόν για έναν ακόμη χρόνο.

 Εθνική ομάδα 
Ο Κεντζιόρα αγωνίστηκε στις «μικρές» εθνικές Πολωνίας Κ16, Κ17, Κ18, Κ19, Κ20 και Κ21.

Ο Κεντζιόρα έλαβε την πρώτη του κλήση στην Εθνική Πολωνίας ανδρών για φιλικά εναντίον της Γεωργίας και της Ελλάδας τον Ιούνιο του 2015, δίχως να αγωνιστεί. Έκανε το ντεμπούτο του ενάντια στο Μεξικό στις 13 Νοεμβρίου 2017.

Τον Μάιο του 2018 ήταν στην προκαταρκτική ομάδα της Πολωνίας για το Παγκόσμιο Κύπελλο του 2018 στη Ρωσία. Ωστόσο, δεν επιλέχθηκε στην τελική ομάδα.

Ήταν μέλος της ομάδας στο Ευρωπαϊκό Πρωτάθλημα του 2020, δίχως να αγωνιστεί σε κάποιον από τους αγώνες της ομάδας στη διοργάνωση.

 Διακρίσεις 
Λεχ Πόζναν

 Εκστρακλάσα: 2014–15, 2021–22
 Σούπερ Καπ Πολωνίας: 2015, 2016

Ντιναμό Κιέβου

 Πρωτάθλημα Ουκρανίας: 2020–21
 Κύπελλο Ουκρανίας: 2019–20, 2020–21
 Σούπερ Καπ Ουκρανίας: 2018, 2019, 2020

ΠΑΟΚ

 Πρωτάθλημα Ελλάδας: 2023-24

 Παραπομπές 

 Εξωτερικοί σύνδεσμοι 
 Προφίλ στο transfermarkt.com

Κατηγορία:Πολωνοί ποδοσφαιριστές
Κατηγορία:Αμυντικοί ποδοσφαιριστές
Κατηγορία:Ποδοσφαιριστές Εθνικής Πολωνίας Κ16
Κατηγορία:Ποδοσφαιριστές Εθνικής Πολωνίας Κ17
Κατηγορία:Ποδοσφαιριστές Εθνικής Πολωνίας Κ18
Κατηγορία:Ποδοσφαιριστές Εθνικής Πολωνίας Κ19
Κατηγορία:Ποδοσφαιριστές Εθνικής Πολωνίας Κ20
Κατηγορία:Ποδοσφαιριστές Εθνικής Πολωνίας Κ21
Κατηγορία:Ποδοσφαιριστές Εθνικής Πολωνίας
Κατηγορία:Ποδοσφαιριστές Ευρωπαϊκού Πρωταθλήματος 2020
Κατηγορία:Ποδοσφαιριστές Λεχ Πόζναν
Κατηγορία:Ποδοσφαιριστές Εκστρακλάσα
Κατηγορία:Ποδοσφαιριστές ΦΚ Ντιναμό Κιέβου
Κατηγορία:Ποδοσφαιριστές Πρέμιερ Λιγκ Ουκρανίας
Κατηγορία:Πολωνοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ουκρανία
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα